सेवा हर किसी के लिए हितकारी: कंवर साहेब
सेवाकेवल सत्संग से संबंधित नहीं है, यह तो हर किसी के लिए हितकारी है। हम कभी तन से कभी मन से तो कभी धन से सेवा करते हैं, लेकिन चौथी सेवा कोई बिरला ही कर पाता है। वो सेवा है सूरत की सेवा। यही सेवा सभी सेवाओं में सर्वोपरि है। यह बा संत हुजूर कंवर महाराज ने कही। वे बुधवार को रोहतक रोड स्थित राधास्वामी आश्रम में सेवादारों को सत्संग फरमा रहे थे। ये सेवादार गुरुवार को हुजूर कंवर के 70वें अवतरण दिवस पर होने वाले सत्संग की सेवा में एकत्रित हुए थे।
महाराज ने फरमाया कि सेवा करते हुए हमें कभी ऊंच नीच नहीं समझनी चाहिए। जिस प्रकार खाली कुएं के पास जाकर प्यास नहीं मिटती। प्यास केवल भरे हुए कुएं से ही मिटती है उसी प्रकार किसी रामभक्त की सेवा किसी संत महात्मा की सेवा ही आपको विशेष फल देती है। उन्होंने कहा कि तन की सेवा ख्याल परिवर्तन करती है क्योंकि तन से या शारीरिक रूप से सेवा करके हम अपना अभिमान समाप्त करते हैं। सेवा आपको निष्काम बनाती है। प्रभु के दरबार में एक ही नियम है, उसकी रजा ही उपयोगी है। गुरु की रजा और मेहर को पहचानो। गुरु जानता है कि सेवा धन की ली जाए, मन की ली जाए या तन की ली जाए। वैचारिक घोड़ों से कुछ नहीं होने वाला। कोई कुएं में उलटा लटका, कोई मौन धारण किए रहा, कोई वन में गया, कोई कंदराओं में रहा। किसी ने बाल मुंडवाए तो किसी ने बाल बढ़ाए, लेकिन काम केवल एक वस्तु आई आपकी सच्चाई आपका समर्पण, आपकी सेवा प्रेम और बंदगी।
गुरु महाराज ने अरस्तु का उदाहरण देते हुए कहा कि एक बार अरस्तु ने एक व्यक्ति को चम्मच से समुद्र का पानी निकाल कर एक गड्ढ़े में डालते हुए देखा। अरस्तु ने पूछा कि ऐसा क्यों कर रहे हो, तो वो व्यक्ति बोला कि इस समुद्र को इस गड्ढ़े में भर रहा हूं। अरस्तु ने कहा कि इसका ना नापतोल है ना पैमाना है तो ऐसा तुम कैसे कर पाओगे। उस व्यक्ति ने कहा कि परमात्मा भी तो निराकार है असीमित है अछोर है जब उसको ध्यान साधना लगन से अपने भीतर भरा जा सकता है तो इसको भी। गुरू महाराज ने कहा कि जरूरत हमारे विश्वास की है समर्पण की है। इस संसार में सुखी कोई नहीं है। हर कोई परेशान है फिर भी इसी में रचा बसा रहता है। उस और नहीं जाता जहां केवल सुख ही सुख है। बड़े लुटेरे आए राजा महाराजा आए, लेकिन लेकर क्या गए तो हमारी क्या हस्ती है। हमारे काम केवल एक आएगी नाम की भक्ति। हम रो रो कर कल की चिंता में अपना आज भी नष्ट कर रहे हैं। उन्होंने कहा कि जैसा संग वैसा ही ख्याल। इस दौरान सेवादारों में प्रसाद वितरण भी किया गया।
रोहतक रोड स्थित राधास्वामी आश्रम में सेवादारों को प्रवचन देते संत हुजूर कंवर साहेब महाराज।
धर्म-कर्म
hin_Deva hin_Deva hin_Deva hin_Deva hin_Deva awa_Deva